CC 20220801
Cyning sceal rice healdan. Ceastra beoð feorran gesyne, orðanc enta geweorc, þa þe on þysse eorðan syndon, wrætlic weallstana geweorc. Wind byð on lyfte swiftust, þunar byð þragum hludast. þrymmas syndan Cristes myccle, 5\nwyrd byð swiðost. Winter byð cealdost, lencten hrimigost (he byð lengest ceald), sumor sunwlitegost (swegel byð hatost), hærfest hreðeadegost, hæleðum bringeð geres wæstmas, þa þe him god sendeð. 10\nSoð bið switolost, sinc byð deorost, gold gumena gehwam, and gomol snoterost, fyrngearum frod, se þe ær feala gebideð. Weax bið wundrum clibbor. Wolcnu scriðað. Geongne æþeling sceolan gode gesiðas 15\nbyldan to beaduwe and to beahgife. Ellen sceal on eorle, ecg sceal wið hellme hilde gebidan. Hafuc sceal on glofe wilde gewunian, wulf sceal on bearowe, earm anhaga, eofor sceal on holte, 20\ntoðmægenes trum. Til sceal on eðle domes wyrcean. Daroð sceal on handa, gar golde fah. Gim sceal on hringe standan steap and geap. Stream sceal on yðum mencgan mereflode. Mæst sceal on ceole, 25\nsegelgyrd seomian. Sweord sceal on bearme, drihtlic isern. Draca sceal on hlæwe, frod, frætwum wlanc. Fisc sceal on wætere cynren cennan. Cyning sceal on healle beagas dælan. Bera sceal on hæðe, 30\neald and egesfull. Ea of dune sceal flodgræg feran. Fyrd sceal ætsomne, tirfæstra getrum. Treow sceal on eorle, wisdom on were. Wudu sceal on foldan blædum blowan. Beorh sceal on eorþan 35\ngrene standan. God sceal on heofenum, dæda demend. Duru sceal on healle, rum recedes muð. Rand sceal on scylde, fæst fingra gebeorh. Fugel uppe sceal lacan on lyfte. Leax sceal on wæle 40\nmid sceote scriðan. Scur sceal on heofenum, winde geblanden, in þas woruld cuman. þeof sceal gangan þystrum wederum. þyrs sceal on fenne gewunian ana innan lande. Ides sceal dyrne cræfte, fæmne hire freond gesecean, gif heo nelle on folce geþeon 45\nþæt hi man beagum gebicge. Brim sceal sealte weallan, lyfthelm and laguflod ymb ealra landa gehwylc, flowan firgenstreamas. Feoh sceal on eorðan tydran and tyman. Tungol sceal on heofenum beorhte scinan, swa him bebead meotud. 50\nGod sceal wið yfele, geogoð sceal wið yldo, lif sceal wið deaþe, leoht sceal wið þystrum, fyrd wið fyrde, feond wið oðrum, lað wið laþe ymb land sacan, synne stælan. A sceal snotor hycgean 55\nymb þysse worulde gewinn, wearh hangian, fægere ongildan þæt he ær facen dyde manna cynne. Meotod ana wat hwyder seo sawul sceal syððan hweorfan, and ealle þa gastas þe for gode hweorfað 60\næfter deaðdæge, domes bidað on fæder fæðme. Is seo forðgesceaft digol and dyrne; drihten ana wat, nergende fæder. Næni eft cymeð hider under hrofas, þe þæt her for soð 65\nmannum secge hwylc sy meotodes gesceaft, sigefolca gesetu, þær he sylfa wunað.